ORDE do 11 de novembro de 2009 pola que se fai pública a ampliación e a modificación dos importes existentes para a concesión das axudas previstas na orde da Consellería de Traballo do 30 de decembro de 2008, pola que se establecen as bases reguladoras das axudas e subvencións para os programas de escolas obradoiro e casas de oficios, de obradoiros de emprego e de unidades de promoción e desenvolvemento.
CONSELLERÍA DE TRABALLO E BENESTAR — III. OUTRAS DISPOSICIÓNS — 18/11/2009

A situación económica actual require do deseño e desenvolvemento de accións urxentes e excepcionais que sexan capaces de mitigar as dificultades económicas polas que a maior parte dos galegos e galegas está a pasar como consecuencia directa dos efectos que a actual crise ten sobre a perda dos seus postos de traballo. Neste sentido, a Xunta de Galicia puxo en marcha un plan de choque contra a crise en que están implicadas diversas consellerías e no cal a de Traballo e Benestar se compromete a desenvolver as medidas necesarias para facer fronte á actual situación económica reactivando o mercado laboral en Galicia.
En desenvolvemento do dito plan, a Consellería de Traballo e Benestar aposta por prestar especial atención ás traballadoras e traballadores galegos que esgotaron as prestacións e subsidios por desemprego, así como darlles unha nova oportunidade laboral para que poidan reorientar as súas capacidades laborais e aumentar as súas competencias, ao mesmo tempo que adquirir unha experiencia profesional, e para que obteñan un medio de subsistencia económica para eles e as súas familias, polo que xa se destinan un importe adicional de tres (3) millóns de euros para os programas mixtos de formación e emprego.
Dado que esta orde establece que os importes fixados nas aplicacións previstas nela poderán ser incrementados ou minorados en función das solicitudes que se presenten e das axudas e subvencións que efectivamente se concedan, e como consecuencia da asignación ou da redistribución de fondos finalistas para o financiamento dos programas de fomento do emprego, coas limitacións que se puidesen establecer Conferencia Sectorial de Asuntos Laborais ou nas disposicións aplicables ás axudas e subvencións cofinanciadas polo Fondo Social Europeo e que se autorizaron os correspondentes expedientes de incorporación e de transferencia de créditos de fondos finalistas que afectan os importes das citadas aplicacións, procede darlles a oportuna publicidade, en cumprimento do disposto nos artigos 30 e 31 do Decreto 11/2009, do 29 de xaneiro, polo que se aproba o Regulamento que desenvolve a Lei 9/2007, do 13 de xuño, de subvencións de Galicia.
Por todo o exposto, e no uso das facultades que me foron conferidas,
DISPOÑO:
Artigo 1º
1. Amplíase o importe total dos créditos para o financiamento das axudas previstas na Orde do 30 de decembro de 2008 pola que se establecen as bases reguladoras das axudas e subvencións para os programas de escolas obradoiro e casas de oficios, de obradoiros de emprego e de unidades de promoción e desenvolvemento nunha contía de 31.287,49  na aplicación 48.04.322A.460.2, código de proxecto 2001 14 440.
2. Como consecuencia das baixas tramitadas nas aplicacións en que existían remanentes, modifícase o importe dos créditos para o financiamento das axudas previstas na dita Orde do 30 de decembro de 2008, código de proxecto 2001 14 440, na aplicación 48.04.322A.460.2, incrementándose nun importe de 2.174.703,21 .
Artigo 2º
Esta modificación non afecta o prazo establecido na referida orde para a presentación de solicitudes.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 11 de novembro de 2009.
Beatriz Mato Otero
Conselleira de Traballo e Benestar